Omnibus presentes litteras inspecturis, magister Michael officialis Senonensis salutem in Domino. Notum facimus universis quod in presentia nostra constitutus Jacobus Doyns, filius defuncti Milonis, clericus recognovit se dedisse in elemosinam ecclesie Vallis lucentis quandam domum sitam apud Pruvinum in Valle Sancti Aygulfi cum quodam torculari et tribus areis retro domum supradictam sitis et eidem domui adjacentibus et unum denarium censualem super quandam domum alodii sitam apud Pruvinum in vico qui vocatur Vicus trecarum, singulis annis percipiendum. Voluit etiam prefatus Jacobus et concessit quod omnia sua mobilia adquisita et acquirenda post decessum ejus ad ecclesiam deveniant memoratam. Si vero idem Jacobus in predicta domo manere voluerit in ea tanquam hospes manebit et pro locatione domus persolvet singulis annis sex libras Pruvinenses ecclesie supradicte. In cujus rei memoriam et testimonium presentes litteras ad petitionem predicti Jacobi sine prejudicio alterius sigillo curie Senonensis fecimus roborari. Actum anno Gracie M° CC° vicesimo quinto mense aprili vigilia apostolorum beatorum Philippi et Jacobi.